AJA หวนเทรดวันแรกร่วงติดฟลอร์ 29.66% หลังแจ้งงบ Q2/60 ขาดทุน 101 ลบ.
AJA หวนเทรดวันแรกร่วงติดฟลอร์ 29.66% หลังแจ้งงบ Q2/60 ขาดทุน ล่าสุด ณ 10.03 น. ราคาหุ้นอยู่ที่ระดับ 0.83 บาท ลดลง 0.35 บาท หรือลดลง 29.66% ด้วยมูลค่าซื้อขาย 86.78 ล้านบาท
29 ก.ย. 2560

ผู้สื่อข่าวรายงานว่า บริษัท เอเจ แอดวานซ์ เทคโนโลยี จำกัด (มหาชน) หรือ AJA โดยราคาหุ้นร่วงติดฟลอร์ตั้งแต่เปิดตลาดภาคเช้าวันนี้ (29 ก.ย.) ล่าสุด ณ 10.03 น. ราคาหุ้นอยู่ที่ระดับ 0.83 บาท ลดลง 0.35 บาท หรือลดลง 29.66% ด้วยมูลค่าซื้อขาย 86.78 ล้านบาท

สำหรับสาเหตุที่ส่งผลให้ราคาร่วงติดฟลอร์ในวันนี้ คาดมาการที่บริษัทประกาศผลประกอบการไตรมาส 1/60 ขาดทุนสุทธิ 127 ล้านบาท ,ไตรมาสที่ 2/60 ขาดทุนสุทธิ 101 ล้านบาท และงวด 6 เดือนปี 60 ขาดทุนสุทธิ 227 ล้านบาท ขณะที่หุ้น AJA ถูกห้ามซื้อขายเป็นระยะเวลาเกือบ 5 เดือน ส่งผลให้นักลงทุนที่ถือหุ้น AJA ก่อนขึ้น SP เทขายออกมาในวันนี้
โดยเช้าวันนี้ (29 ก.ย.) ตลาดหลักทรัพย์แห่งประเทศไทย (ตลท.) แจ้งปลดเครื่องหมาย SP หุ้น AJA ตั้งแต่การซื้อขายรอบเช้าวันนี้ หลังจากขึ้นเครื่องหมายมาตั้งแต่วันที่ 16 พ.ค.60 เนื่องจากบริษัทไม่สามารถนำส่งงบการเงินไตรมาสที่ 1 และไตรมาสที่ 2 ปี 60 ภายในเวลาที่กำหนด 
ล่าสุดบริษัทได้นำส่งงบการเงินดังกล่าวแล้ว โดยผู้สอบบัญชีมีข้อสังเกตเกี่ยวกับผลกระทบต่อกลุ่มบริษัทจากการเปลี่ยนแปลงทางการบัญชีเรื่องการตั้งค่าเผื่อหนี้สงสัยจะสูญและการรับรู้รายได้ดอกเบี้ย โดยสรุปผลการดำเนินงานได้ดังนี้ ไตรมาสที่ 1/60 ขาดทุนสุทธิ 127 ล้านบาท ,ไตรมาสที่ 2/60 ขาดทุนสุทธิ 101 ล้านบาท และงวด 6 เดือนปี 60 ขาดทุนสุทธิ 227 ล้านบาท